**Lausunto Oikeusministeriön mietintöön lahjusrikoksia koskevien säännösten eräistä muutostarpeista**

Transparency International Suomi Ry esittää lausuntonaan otsikossa mainittuun mietintöön seuraavaa.

Transparency International Suomi pitää tärkeänä, että on pohdittu lahjusrikoksia koskevien säännösten muutostarpeita. Tämä on ollut tärkeätä erityisesti siitä syystä, että muutostarpeita Suomen osalta on tuotu esiin myös kansainvälisissä korruptiontorjuntaelimissä. Mietintö sinänsä on hyvin ja laaja-alaisesti laadittu. Siinä on tuotu esiin kaikki keskeisimmät korruption torjuntaan liittyvät ongelmat.

Transparency International Suomi pitää kannatettavana tehtyä ehdotusta rangaistusvastuun ulottamisesta koskemaan myös oikeushenkilöä rikoslain 30 luvun 9 a §:ssä rangaistavaksi säädetyssä törkeässä kirjanpitorikoksessa.

Sen sijaan Transparency International Suomi ei pidä hyväksyttävänä mietinnössä esitettyä johtopäätöstä, että Suomi edelleen pidättäytyisi säätämästä rangaistavaksi vaikutusvallan väärinkäyttöä. Yhdistyksen käsityksen mukaan Suomelle asetetut sekä kotimaiset että kansainväliset velvoitteet korruption torjunnassa edellyttävät, että myös Suomi säätää vaikutusvallan väärinkäytön rangaistavaksi. Yhdistyksen käsityksen mukaan rangaistavuus voidaan toteuttaa yksinkertaisesti poistamalla Suomen asettama varauma ao. sopimuksen artiklan osalta tai sitten niin, että säädetään Norjan esimerkin mukainen oma säännös rikoslakiin.

Transparency International Suomen käsityksen mukaan tunnusmerkistön muotoilussa voitaisiin käyttää pohjana muistiossa esitettyä edustaja Södermanin ehdotusta (lakialoite LA 45/2010 vp). Yhdistyksen käsityksen mukaan sana epäasiallinen on riittävän selkeä otettavaksi rikoksen tunnusmerkistöön. Lähtökohtaisesti pitäisi olla selvää, että epäasiallisuus tarkoittaa sitä, että jonkun henkilön vaikuttamisen perusteella poiketaan asian normaalista käsittelyjärjestyksestä tai päätetään jotakin, joka ei ole asiallisesti perusteltavissa. Tässäkin yhteydessä viimekädessä oikeuskäytäntö sitten määrittelee, missä kulkee asiallisen ja epäasiallisen vaikuttamisen raja.

Helsingissä toukokuun 21 päivänä

Transparency International Suomi Ry

Jarmo Mielonen

Puheenjohtaja